M. Gibalová, poslankyňa: (2007-10-25):
Vážený pán minister, z údajov dostupných v systéme rýchleho varovania pred nebezpečnými spotrebnými výrobkami Rapex vyplýva, že Slovenská republika a Európska únia z roka na rok, že v Slovenskej republike z roka na rok významne vzrastá počet výrobkov dovážaných najmä z Číny, ktoré sú identifikované ako nebezpečné. V auguste tohto roku stiahol koncern Mattel zo svetového trhu 1,5 milióna a následne ďalších 18,2 milióna hračiek vyrobených v Číne kvôli výskytu olova v náterovej farbe. Ako je známe, olovo môže spôsobiť u detí poškodenie nervového systému, obličiek, krvotvorby v kostnej dreni, aj mentálnu retardáciu. Ak vychádzam z predpokladu, že príčinou rastúceho počtu identifikovaných nebezpečných výrobkov je aj zvýšenie efektívnosti vyhľadávania nebezpečných výrobkov, je to potešiteľné zistenie. Avšak zároveň je možné predpokladať, že na trhu Slovenskej republiky a Európskej únie sa stále nachádza, rozpredáva a používa istý, bližšie nezistený objem nebezpečného nepotravinárskeho tovaru, ktorý predstavuje riziko pre spotrebiteľa a ktorý zostáva neodhalený. Osobne sa domnievam, že počet odhalených a stiahnutých nebezpečných výrobkov z trhu je iba špičkou ľadovca. Nie je možné ani spoľahlivo kvantifikovať dôsledky, ktoré tieto výrobky zanechávajú na zdraví obyvateľstva, najmä detí, napríklad hračka z PVC zachytená inšpektormi SOI na trhu Slovenskej republiky a obsahujúca 30 % ftalátov, ktoré majú škodlivý účinok na reprodukciu. Pán minister, pred rokom som vás interpelovala vo veci neobyčajne vysokého výskytu nebezpečných textilných výrobkov pre deti, farbených karcinogénnymi zakázanými azofarbivami. V skupine 90 výrobkov, ktoré v roku 2006 odobrala SOI z trhu, bol vtedy každý pätnásty výrobok notifikovaný ako nebezpečný. Domnievam sa, že to je dôvod na to, aby sa tejto skupine výrobkov venovala pozornosť dovtedy, kým počet pozitívnych nálezov podstatne neklesne. Preto vás, pán minister, žiadam o vyjadrenie: 1. Koľko vzoriek textilných výrobkov určených pre deti odobrala SOI z trhu za obdobie január až júl 2007 za účelom testovania na obsah zakázaných azofarbív? Podľa údajov z RAPEX-u v celej EÚ, teda ani v Slovenskej republike nebol zaznamenaný jediný prípad výrobku pozitívneho na rakovinotvorné azofarbivá. S istotou ale môžem povedať, že kvalita tovaru z Číny sa nezmenila a dôvodom nie je nezávadný tovar, ale nedostatočná pozornosť, ktorá sa v krajinách EÚ, a dnes aj v Slovenskej republike, venuje tejto skupine výrobkov. 2. Koľko vzoriek hračiek pre deti odobrala SOI z trhu za obdobie január až júl 2007 za účelom testovania na obsah ftalátov a v koľkých z nich sa potvrdil obsah ftalátov vyšší, ako je prípustná hodnota? 3. Koľko vzoriek hračiek pre deti odobrala SOI z trhu za obdobie január až júl 2007 za účelom testovania na obsah zakázaných azofarbív? V systéme Rapex sú za rok 2007 zverejnené štyri prípady textilných hračiek pozitívnych na zakázané azofarbivá. 4. Aké bolo rozpätie a priemerná výška pokút, ktoré udelila SOI za obdobie 1. polroka 2007 subjektom, ktoré uviedli nebezpečný výrobok na trh? 5. Aký objem prostriedkov získala SOI na pokutách v roku 2004, 2005, 2006 a za 1. polrok 2007? 6. Akými konkrétnymi opatreniami chce ministerstvo hospodárstva zvyšovať účinnosť vyhľadávania nebezpečných výrobkov na trhu v Slovenskej republike, aby sa trvalo znižovala pravdepodobnosť výskytu nebezpečných výrobkov na trhu? Ďakujem za pozornosť.